POŚMIYWNIKI
Roz pośmiywoł sie Antek co był puklaty
Ze Francka – że był szczyrbaty
Francek nie doł pokoj Maryjce za to że je świdrato
Mo krziwe nogi i je szłapato
Maryjka dłogo nie czekała
Yno ze Zuzki sie pośmiywała
Że Zuzka mo uszy wielki jak warzechy
Za to Zuzka miała z tego moc pociechy
Że Maryjka je szłapato
A ku tymu mo rzić plaskato
Juzaś Zuzka miała kuzyna
Co go Maryjka na jynzyk wziyna
Że mo kichol jak klamka od zakrystyje
I mało kedy sie myje
Jołzel Chaderlok mu było na miano
On sie pośmiywoł z Trudy – że je sztyjc obsmarkano
Zło na niego była Truda
I zrobiyła tako ostuda :
Że Cila – baba Jołzlowa
Chodzi po mału choby krowa
Cilce sie nie podobała ta godka
Nazdała Trudzie że mo ożralca za potka
O tym zaroz dowiedzioł sie od Trudy potek
Obrażony zalecioł do swojich dwóch ciotek
Nagodoł im gupot o Cilce i to co mu padała Truda
” – Już wiyncy na piwo z Jołzlym nie póda !”
————–
W niedziela po mszy przed kościołym
Obie ciotki z inkszymi babami stoły
Dżistały o tym kery we wsi je szczyrbaty
Kto mo plaskato rzić , wielki kichol abo je świdraty
Fulały też o pyskatej Trudzie
I że od nij potek na piwo z Jołzlym nie pódzie
Babom sie klachać podobało
Nafandzolyły rychtyk nie mało
Dowiedziała sie o tym Maryjka i znerwowano
Zaleciała do tych ciotkow w poniedziałek rano
Starym ciotkom nawyszkańtowała
Tak że jedna aż sie pobeczała
Z tego wszyskigo ostuda jakich mało
Poł wsi ze sobom nie godało
A to wszysko sie zaczło skuli tego
Że puklaty pośmiywoł sie ze szczyrbayego
Marietta Nikel
ban_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn bem_Latn szl_Latn szl_Latn szl_Latn szl_Latn pol_Latn szl_Latn szl_Latn unk szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn mri_Latn